CELEX: 62007FN0009
Language: el
Date: 2005-02-05 00:00:00
Title: Υπόθεση F-9/07: Προσφυγή-αγωγή της 5ης Φεβρουαρίου 2007 — Angé Serrano κατά Κοινοβουλίου

24.3.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/31
            
         Προσφυγή-αγωγή της 5ης Φεβρουαρίου 2007 — Angé Serrano κατά Κοινοβουλίου
   (Υπόθεση F-9/07)
   (2007/C 69/62)
   Γλώσσα διαδικασίας: η γαλλική
   Διάδικοι
   
      Προσφεύγουσα-ενάγουσα: Pilar Angé Serrano (Λουξεμβούργο, Λουξεμβούργο) (εκπρόσωπος: E. Boigelot, δικηγόρος)
   
      Καθού-εναγόμενο: Ευρωπαϊκό Κοινοβούλιο
   Αιτήματα της προσφεύγουσας-ενάγουσας
   Η προσφεύγουσα-ενάγουσα (στο εξής: προσφεύγουσα) ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση του Ευρωπαϊκού Κοινοβουλίου της 20ής Μαρτίου 2006 να ανακατατάξει την προσφεύγουσα στον βαθμό B*6, κλιμάκιο 8, από την 1η Μαΐου 2004·
            
         
               —
            
            
               να υποχρεώσει το καθού-εναγόμενο (στο εξής: καθού) να καταβάλει στην προσφεύγουσα, λόγω της περιουσιακής ζημίας και της ηθικής βλάβης που η τελευταία υπέστη και λόγω των εμποδίων που τέθηκαν στη σταδιοδρομία της, αποζημίωση ανερχόμενη στο ποσό των 25 000 ευρώ, τηρουμένης της δυνατότητας αυξήσεως και/ή μειώσεώς του κατά τη διάρκεια της δίκης·
            
         
               —
            
            
               να καταδικάσει το καθού στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα, υπάλληλος του Ευρωπαϊκού Κοινοβουλίου η οποία πέτυχε σε διαγωνισμό μεταβάσεως από την κατηγορία C στην κατηγορία B πριν από την έναρξη της ισχύος, την 1η Μαΐου 2004, της μεταρρυθμίσεως του Κανονισμού Υπηρεσιακής Καταστάσεως (ΚΥΚ), έχει ήδη ασκήσει ενώπιον του Πρωτοδικείου των Ευρωπαϊκών Κοινοτήτων προσφυγή κατά της αποφάσεως ανακατατάξεώς της στον βαθμό B*5 (1).
   Στην παρούσα υπόθεση, η προσφεύγουσα προσβάλλει την απόφαση της 20ής Μαρτίου 2006 με την οποία το Κοινοβούλιο την ανακατέταξε στον βαθμό B*6, κλιμάκιο 8. Προς στήριξη της προσφυγής-αγωγής της, η προσφεύγουσα προβάλλει ισχυρισμούς πολύ παρεμφερείς με εκείνους που προέβαλε στην υπόθεση T-47/05. Επιπλέον, ισχυρίζεται ότι, παρά τη νέα κατάταξή της, το καθεστώς που προκύπτει από τη μεταρρύθμιση του ΚΥΚ θέτει υπό αμφισβήτηση το ωφέλιμο αποτέλεσμα της μεταβάσεώς της από την κατηγορία C στην κατηγορία B, καθόσον η νέα κατάταξη δεν συνεπάγεται για την προσφεύγουσα κανένα πλεονέκτημα σε σχέση με την κατάσταση στην οποία βρίσκονται συνάδελφοί της που δεν πέτυχαν στον διαγωνισμό μεταβάσεως σε άλλη κατηγορία.
   
      (1)  Υπόθεση T-47/05, Angé Serrano κ.λπ. κατά Κοινοβουλίου (ΕΕ C 93 της 14.4.2005, σ. 36).